Wara sejħa mill-Kummissjoni Ewropea u l-awtoritajiet tal-konsumatur tal-UE, ħames mexxejja tal-industrija, Avis, Europcar, Enterprise, Hertz u Sixt, bidlu l-mod kif jippreżentaw il-prezzijiet tal-kiri tal-karozzi, u għamluhom kompletament trasparenti għall-konsumaturi. S'issa, il-kumpaniji kkonċernati ma kinux implimentaw għalkollox xi wħud mill-impenji tagħhom sabiex il-Kummissjoni Ewropea u l-awtoritajiet tal-konsumatur tal-UE jikkunsidrawhom kompletament konformi mal-liġi tal-konsumatur tal-UE. Il-valutazzjoni ppubblikata llum tinnota li Enterprise u Sixt għamlu l-bidliet kollha meħtieġa. Avis impenjat ruħha li tagħmel il-bidliet li fadal sa Mejju tal-2019. Europcar, li issa tinkludi Goldcar, se timplimenta l-bidliet li fadal sa Ġunju 2019. Hertz impenjat ruħha li tagħmel il-bidliet kollha meħtieġa sa mhux aktar tard mill-aħħar tal-ewwel trimestru tal-2020. Věra Jourová, il-Kummissarju għall-Ġustizzja, il-Konsumaturi u l-Ugwaljanza bejn il-Ġeneri, qalet: “Grazzi għall-pressjoni li għamilna, mhux se jkun hemm sorpriżi koroh fl-uffiċċju taċ-check-out meta tkun qed tikri karozza. Huwa tassew frustranti li hekk kif tibda l-btajjel tiegħek jinqalgħulek spejjeż żejda mhux ippjanati u jkollok toqgħod taqra kuntratti kkumplikati. Jien irrid li l-konsumaturi Ewropej igawdu l-vaganzi tagħhom kompletament, mingħajr ma jkollhom għala jinkwetaw dwar sorpriżi koroh fil-kont finali.” Il-kumpaniji impenjaw ruħhom li: Il-passi li jmiss Il-Kummissjoni Ewropea u l-awtoritajiet nazzjonali tal-konsumatur fin-netwerk Ewropew ta' Kooperazzjoni għall-Konsumaturi se jsegwu mill-qrib l-implimentazzjoni tat-tibdiliet li fadal. Għalkemm il-kumpaniji involuti f'din l-azzjoni jkopru tnejn minn kull tliet kirjiet ta' karozzi privati fl-UE, kummerċjanti oħra, bħal intermedjarji u kumpaniji iżgħar għandhom irwol importanti f'dan is-suq. L-awtoritajiet u l-Kummissjoni Ewropea se jkomplu jimmonitorjaw l-atturi kollha biex jiżguraw li jirrispettaw bis-sħiħ ir-regoli tal-UE għall-konsumaturi. Jekk il-kumpaniji ma jissodisfawx l-impenji tagħhom, l-awtoritajiet tal-konsumaturi jistgħu jiddeċiedu li jirrikorru għal miżuri ta' infurzar. Kuntest Ir-Regolament dwar il-Kooperazzjoni għall-Protezzjoni tal-Konsumatur (CPC) iressaq flimkien lill-awtoritajiet nazzjonali tal-konsumatur f'netwerk tal-infurzar pan-Ewropew, li permezz tiegħu jkun hemm awtorità nazzjonali f'pajjiż wieħed tal-UE li tkun tista' tistieden il-kontropartijiet tagħha f'pajjiż ieħor tal-UE biex tikkoordina r-rispons fil-każ ta' kwistjonijiet mifruxa li jolqtu lill-konsumatur. Il-Kummissjoni Ewropea tiffaċilita din il-ħidma. Taħt il-koordinazzjoni tal-Awtorità tal-Kompetizzjoni u s-Swieq tar-Renju Unit, in-Netwerk tal-Kooperazzjoni għall-Protezzjoni tal-Konsumatur (CPC) nediet kuntatti mal-ħames kumpaniji kbar tal-kiri tal-karozzi wara żieda fl-ilmenti li waslu għand iċ-Ċentri Ewropej tal-Konsumaturi fl-UE. Din l-azzjoni ġiet iffaċilitata mill-Kummissjoni Ewropea. Dawn il-kumpaniji tal-kiri tal-karozzi, Avis Budget Group, Enterprise Rent-A-Car, Hertz Europe Limited, Sixt SE u Europcar Mobility Group, tejbu l-prattiki kummerċjali, it-termini kuntrattwali u l-politiki interni tagħhom matul dan id-djalogu, li ġie konkluż fl-2017. Madankollu, il-Kummissjoni u l-awtoritajiet tal-konsumatur ma kinux sodisfatti bil-livell ta' implimentazzjoni ta' xi impenji u għalhekk talbu għal titjib addizzjonali minn dawn il-kumpaniji. Għal Aktar Informazzjoni Azzjonijiet koordinati tal-konsumatur Il-Linji Gwida ta' Leaseurope Netwerk taċ-Ċentri Ewropej tal-Konsumaturi